দেশব্যাপী চলমান মাদকবিরোধী অভিযানে যারা মারা যাচ্ছেন তাদের ক্রসফায়ার বলতে নারাজ স্বরাষ্ট্রমন্ত্রী আসাদুজ্জামান খান কামাল। তার ভাষায়- এসব অপরাধীকে ধরতে গেলে তারা পুলিশের উপর চড়াও হয়ে আগ্নেয়াস্ত্র ব্যবহার করছে, তখন আইশৃঙ্খলা বাহিনী আত্মরক্ষার্থে বাধ্য হয়েই তাদের মেরেছে। গোয়েন্দা তথ্য অনুযায়ী হাইপ্রোফাইলের যারা মাদকের ব্যবসা করেন তাদের যখনই ধরতে গিয়েছি হয় তারা পালিয়েছে, নয়তো তারা আইনশৃঙ্খলা বাহিনীর সঙ্গে যুদ্ধে লিপ্ত হয়েছে। তখন আইনশৃঙ্খলা বাহিনী আত্মরক্ষার্থে যা করার তারা তাই করছে। গত কয়েক দিনে বেশকিছু মাদক ব্যবসায়ী মারা যাওয়ার ঘটনা ঘটেছে। আর এসব মাদক ব্যবসায়ীর কাছে আধুনিক সব ধরনের আগ্নেয়াস্ত্র থাকে। এসব অস্ত্র পুলিশের বিরুদ্ধে ব্যবহারের চেষ্টা করেছে। ফলে এ ধরনের মৃত্যুর ঘটনা ঘটছে। আমরা পরিষ্কার বলছি, আমরা কারও বিরুদ্ধে বন্দুকযুদ্ধে যাচ্ছি না। যারা ফায়ার ওপেন করে তাদের বিরুদ্ধে নিরাপত্তা বাহিনী অ্যাকশন নিচ্ছে। গত সাত বা আট দিনে শুধুমাত্র মৃত্যুর ঘটনা নয়, প্রায় ২ হাজারেও অধিক গ্রেফতার হয়েছে।